text: Jeanette Ottesen svømmer sig i finalen
  07 august 2016 kl. 04.58
  Jeanette Ottesen svømmede lørdag i syvende bedste tid i 100 meter butterfly. Hun er dermed klar til at svømme om medaljer i finalen.
  I tiden 57,47 sekunder svømmede Jeanette Ottesen fra Vejle Svømmeklub Triton sig til en samlet syvendeplads ved lørdagens semifinale i 100 meter butterfly. Det betyder, at hun er klar til finalen, der svømmes natten til mandag.
  Vejen til finalen var dog ikke helt nem for den 28-årige svømmer, da hun præsterede en tid, der var 32/100 sekunder langsommere sammenlignet med indledende afsnit.
  - Mit løb var ikke rigtig godt. Jeg prøver at øge, men det er som om, min krop ikke vil det samme, som jeg gerne vil i dag, siger Jeanette Ottesen.
  I finalen skal hun blandt andre dyste mod svenske Sarah Sjöström, der satte olympisk rekord i semifinalen med en tid på 55,84 sekunder. 
  Finalen bliver svømmet natten til mandag.
  